Head ended: nõid Agnes Nutteri soodsad ja täpsed ettekuulutused

"Head ended: Nõid Agnes Nutteri soodsad ja täpsed ettekuulutused" (Good Omens: The Nice and Accurate Prophecies of Agnes Nutter, Witch) on 1990. aastal Inglismaalt pärit kirjanike Terry Pratchetti ja Neil Gaimani kirjutatud koomiline ulme- ja fantaasiakirjandusteos.Gaiman, N., Pratchett, T., 1990. “Head ended: Nõid Agnes Nutteri soodsad ja täpsed ettekuulutused”. OÜ Greif 2010. Teos on tugevalt inspireeritud Richard Donneri filmist “The Omen” (“Oomen”) ning Johannese ilmutuse raamatust, sest kujutab tegelasi nagu inglid ja deemonidClemons, A. M., 2017. Adapting Revelation: Good Omens as Comic Corrective. Journal of the Fantastic in the Arts, vol. 28, lk 86-101..

Teose peategelased on deemon Crowley ja ingel Aziraphale. Crowley oli aegade alguses madu, kes Evat õuna sööma ahvatles ja Aziraphale Eedeni aia värava valvur. Nad peaksid olema vaenlased, kuid elavad koos Maa peal ja töötavad tihti koos ning nendevahelised suhted soojenevad pikkamisi. Nad hakkavad isegi koostööd tegema ja aitavad vajadusel üksteist. See aga paneb nad mõlemad ohtu, sest inglid ei tohiks mitte midagi ebapüha korda saata, samal ajal kui deemonid võivad Põrgus pahandustesse sattuda ka kõige väiksema heateo eest.

Teose eestikeelne esmatrükk (Tiina Randuse tõlkes) anti välja 2010. aastal kirjastuses Tänapäev; 2020. aastal ilmus selle kolmas, parandatud trükk. 

 Sisukokkuvõte 
Ühel täiesti tavalisel õhtul antakse Crowleyle imik ehk Antikristus ülesandega ta vahetada Suurbritannias paikneva Ameerika diplomaadi vastsündinud poja Warlockiga. Crowley, saab aru, et see tähendab maailma lõpu algust ja veenab Aziraphale’i teda aitama, sest kumbki neist ei taha tegelikult, et toimuks Armageddon, maailma lõpp. Nende plaan on Antikristust lapsepõlves nii hea kui halvaga mõjutada, et ta ei saavutaks kunagi võimutäiust. Deemon ning ingel ei pahanda Taevast ja Põrgut, sest teevad oma tööd. Crowley asub Warlocki lapsehoidjaks ning Aziraphale pere aednikuks.

Kellelegi teadmata läheb imikute vahetamine aga valesti. Proua Young sünnitab Ameerika diplomaadi naisega samal õhtul ja samas kohas poja. Arusaamatuse tõttu vahetab õde Mary Tatraveski Antikristuse hoopis Youngide vastsündinuga. Youngide bioloogiline laps vahetatakse Ameerika diplomaadi poja vastu.

Päris Antikristus Adam Young kasvab üles Lower Tadfieldi külas koos oma kolme sõbra Pepperi, Wensleydale’i ja Brianiga. Koos kutsutakse neid Nendeks. Lähenedes 11. eluaastale hakkavad Adama võimed kasvama ning ta muudab maailma enese teadmata selliseks, nagu see tema arvates olema peaks. Näiteks laseb ta Amazonase vihmametsadel tagasi võtta alad, mis linnade tarvis maha on raiutud ning tõstab kadunud Atlantise merest välja.

Crowley ja Aziraphale saavad Warlocki 11. sünnipäeval aru, et lapsed on vahetusse läinud, sest Põrgu saadab Antikristusele saatanliku põrgupeni, aga see ei lähe Warlocki juurde. Algab paaniline tegeliku Antikristuse otsimine. Selles lööb omasoodu kaasa ka Anathema Device, kelle esivanem Agnes Nutter oli prohvet. Nutter kirjutas raamatu oma nägemustest, mille abil Anathema üritab sarnaselt Crowley ja Aziraphale’iga maailma lõppu ära hoida. Anathema uurimine viis ta Adama kodukülla. Teda aitab Newton Pulsifer, kes saadeti Tadfieldi veidraid fenomene uurima. Newtoni esivanemaks juhtub olema nõiakütt, kes Agnes Nutteri tuleriidal põletas kuid siis prohveti triki läbi õhku lendas.

Kogu maailm on Adama võimete tõttu kaoses ja kõik on paanikas. See annab apokalüptilistele ratsanikele Sõda, Nälg, Kõnts ja Surm märgi kogunemiseks. Nad sõidavad nüüd mootorratastega, mitte hobustega nagu varem. Nad külvavad lisa kaost igale poole, kus nad käivad.

Adam näeb nägemusi ning tahab maailma oma sõprade vahel ära jagada, ise kavatseb ta Tadfieldi jääda ja seda juhtida. Tema sõbrad ehmuvad ja ütlevad, et nad ei taha sellise inimesega sõbrad olla. Selle tõttu tuleb Adam tagasi täiele teadvusele ja otsustab maailmalõpu peatada. Lapsed suunduvad Tadfieldi sõjaväebaasi, kus ratsanikud hävitavad kommunikatsioonitehnikat ja tahavad alustada maailma hävitavat tuumasõda. Kohal on ka Crowley, Aziraphale, Anathema, Newton ja teised. “Nemad” alistavad ratsanikud ja arvavad, et on võitnud, kuid Adama isa Saatan otsustab Maa peale tulla. Adam kuuleb, et tema isa tuleb ja muudab reaalsust nii, et tuleks kohale hoopis härra Young, keda Adam peab rohkem oma isaks kui Saatanat. Seejärel muudab Adam maailma endiseks.

Crowley ja Aziraphale on oma käitumisega Taevast ja Põrgut ärritanud, nad teavad, et hetkene rahu ei kesta kaua. Neid kahtlustatakse koostöö tegemises, kuid kellelgi pole piisavalt tõestust. Samal ajal saab Anathema Device posti teel Agnes Nutteri teise raamatu, kuid nad otsustavad Newton Pulsiferiga selle avamata jätta ja see hävitada, sest Anathema ei taha terve elu ainult Agnese järeltulija rolli mängida. Adam kasutab oma võimeid veel viimast korda, et oma isa antud koduarestist pääseda ja oma sõpradega tsirkust vaatama minna.

 Tegelased 

 Üleloomulikud olendid 

 Jumal
 Metatron – Jumala hääl, siiski iseseisev olend
 Aziraphale – ingel, poole kohaga haruldaste raamatutega kaupleja
 Crowley – deemon (ingel, kes mitte ei langenud, vaid lonkis aeglaselt alla)
 Saatan – langenud ingel, Adama isa
 Beltsebub – Põrguvürst, langenud ingel
 Hastur – Põrguhertsog, langenud ingel, Crowley pani ta telefoni sisse kinni

 Ligur – samuti Põrguhertsog, langenud ingel, tapetud Crowley poolt, pühitsetud veega

 Inimesed 

 Agnes Nutter – prohvet
 Anathema Device – esoteerikaharrastaja ja (Agnes Nutteri) professionaalne järeltulija
 Newton Pulsifer – maksuametnik ja nõiakütt-reamees
 Shadwell – viimane allesjäänud nõiakütt-seersant
 Madam Tracy – maalitud Jezebel (ainult hommikuti, neljapäeviti kokkuleppel), meedium, Shadwelli naaber
 Warlock Dowling – poiss, kes arvati olevat Antikristus, Ameerika diplomaadi poeg
 Sina-Ei-Pea-Mitte-Abielu-Rikkuma Pulsifer – Newt Pulsiferi eelkäija, nõiakütt, kes Agnes Nutteri tuleriidal põletas
 Mr Tyler – majaomanike liidu esimees
 õde Mary Tatraveski – satanist nunn Püha Berylla Latatarade Ordust, tema ajas Antikristuse Warlockiga sassi
 härra Young – Adama inimesest isa
 kuller – viis pakke ja sõnumeid apokalüptilistele ratsanikele, ta suri, kui viis Surmale sõnumit

 “Nemad” 

 Adam Young – Antikristus
 Pepper – tüdruk
 Brian – poiss
 Wensleydale – poiss

 Apokalüptilised ratsanikud 

 Surm – surm, ratsanike liider
 Sõda – sõda
 Nälg – nälg
 Kõnts – reostus, Katku asendus
 Katk – endine ratsanike liige, ta läks erru pärast penitsilliini avastamist

 Teose loomine 
Autorid kohtusid esimest korda aastal 1985 ühes hiina restoranis. Gaiman oli esimene ajakirjanik, kes Pratchettit oli intervjueerinud. Gaimani sõnade järgi oli neil väga sarnane huumor ja nad said seetõttu kiiresti sõpradeks.Gaiman, N., 2014. Good Omens: How Neil Gaiman and Terry Pratchett wrote a book.  BBC News. https://www.bbc.com/news/magazine-30512620. Vaadatud 9.04.2024.

Gaimanil tuli idee kirjutada “deemonlikust beebi vahetusest, mis valesti läheb” ning kuidas antikristus on tegelikult tore poiss koera ja sõbragrupiga. Nii sündis esimene lugu antikristus Williamist, mille ta oma sõpradele, kaasa arvatud Terry Pratchettile, tagasiside saamiseks saatis. Aasta hiljem helistas Pratchett talle ning ütles, et teab kuidas see lugu edasi läheb ja kas Gaiman tahaks selle maha müüa või lugu kahekesi edasi kirjutada. Gaiman ütles, et ta tahab seda koos kirjutada. Tema arvates on see sama suur au nagu siis, kui Michelangelo ise oleks temalt küsinud kas ta sooviks koos lage maalida. Pratchett kirjutas Gaimani esimesest 5000 sõnast 10 000 sõna ning lõi tegelase Crowley, kelle jaoks võttis ta palju inspiratsiooni Gaimani käitumisest ja olekust.

Esimese mustandi kirjutamine võttis umbes üheksa nädalat, mille jooksul tehti pikki kõnesid. Üksteisele loeti oma kirjutisi ette ja üksteise kirjutatut muudeti ja kommenteeriti ning planeeriti teose tegevust.

Teise mustandi jaoks kulus neli kuud, mille jooksul muutsid nad esimest mustandit nii nagu nad oleksid kogu loo ette kavandanud. Protsessi lõpupoole kolis Gaiman natukeseks Pratchetti vabasse magamistuppa, et teost viimistleda.

Gaimanile meeldis pealkiri “Head ended”, Pratchettile “Nõid Agnes Nutteri soodsad ja täpsed ettekuulutused”, sellest tuli kokku “Head ended: Nõid Agnes Nutteri soodsad ja täpsed ettekuulutused”.

 Telesari (2019) 
Teosest on tehtud mitmeid adaptsioone, kaasa arvatud režissöör Douglas Mackinnoni 2019. aasta telesari “Good omens” (“Head ended”). Aziraphale’i mängib selles Michael Sheen ja Crowleyt David TennantAmazon Prime Video. Amazon Original Good Omens. https://www.amazon.com/Good-Omens-Season-1/dp/B089XPN85Z. Vaadatud 20.03.24.. Sari produtseeriti BBC Studios poolt koostöös Amazon Studios, Narrativia ja Gaimani The Blank CorporationigaWhite, P., 2019. ‘Good Omens’ To Launch On Amazon Prime Video On May 31 - TCA.  https://deadline.com/2019/02/good-omens-may-31-2019-1202556603/. Vaadatud 20.03.2024..

Sarjas on näha rohkem Crowley ja Aziraphale’i vahelise suhte arengut. Kogu sarja on puistatud tagasivaateid juhtudesse, kus tegelased kohtusid. Saab näha, kuidas iga kord, kui paar kokku sattus muutus nende suhe lähedasemaks. Lõpuks jõutakse tänapäeva, kus nad teevad aktiivselt koostööd ja peidavad seda Taeva ja Põrgu eest.Mackinnon, D., 2019. “Good Omens”. Amazon Prime Video.

 Viited 

Kategooria:1990. aasta kirjandusteosed
Kategooria:Terry Pratchetti teosed